‘ไทยประกัน’หนุน เกณฑ์กองทุนใหม่
ไทยประกันหนุน คปภ.ใช้เกณฑ์วัดเงินกองทุนระยะที่ 2 มั่นใจฐานะการเงินแกร่ง รับมือหายห่วง
14 ก.ค. 2559

ไทยประกันหนุน คปภ.ใช้เกณฑ์วัดเงินกองทุนระยะที่ 2 มั่นใจฐานะการเงินแกร่ง รับมือหายห่วง
นายเคียน ฮิน ลิม รองกรรมการผู้จัดการใหญ่ บริษัท ไทยประกันชีวิต เปิดเผยว่า บริษัทเห็นด้วยกับแนวคิดในการพัฒนากรอบการดำรงเงินกองทุนตามระดับความเสี่ยง ระยะที่ 2 (RBC 2) ของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เนื่องจากอาร์บีซีระยะแรกมีการใช้มานานแล้วตั้งแต่ปี 2554 และยังสอดคล้องกับมาตรฐานสากล เป็นการยกระดับคุณภาพของเงินกองทุน และสะท้อนความเสี่ยงหลักของบริษัทได้ดีขึ้น 
ทั้งนี้ คปภ.อยู่ระหว่างการทดสอบผลกระทบเชิงปริมาณของกรอบการดำรงเงินกองทุนตามระดับความเสี่ยง ระยะที่ 2 ครั้งที่ 1 (RBC 2 QIS 1) เพื่อดูผลกระทบต่อธุรกิจประกันภัยและขอความเห็นเกี่ยวกับกรอบการทดสอบดังกล่าว สำหรับไทยประกันชีวิตไม่มีปัญหา บริษัทยังคงมีฐานะมั่นคง มีอัตราส่วนความเพียงพอของเงินกองทุน (CAR) สิ้นไตรมาสแรกปีนี้ 390% จากเงินกองทุนที่ต้องมีไว้ 1.8 หมื่นล้านบาท เพิ่มขึ้นจาก 376% ในไตรมาส 4 ปีก่อน และอยู่ในเกณฑ์ที่ดีเมื่อเทียบกับกลุ่มบริษัทประกันชีวิตขนาดใหญ่ โดยมีสินทรัพย์อยู่ที่ 317,490 ล้านบาท และกำไรสุทธิ 1,778  ล้านบาท